Sonja Mikkelsen (S), 1998-12-04:
Først vil jeg gerne takke for den overvejende positive modtagelse af lovforslaget.
Der er stillet nogle spørgsmål i denne sammenhæng, og jeg skal prøve at redegøre lidt for, hvad det er for nogle muligheder, vi har, og hvad vi står over for.
For det første vil jeg gerne sige bl.a. på baggrund af det spørgsmål, som hr. Søren Kolstrup stillede, at busområdet er et lidt specielt område.
Det er et område, der historisk set har bestået af en række private, lokale busruter, og hvor den lands- og regionsdækkende trafik blev kørt af busser under DSB.
Siden har vi fået udbudsreglerne, som man fra amternes side skal følge, når man køber bustrafik hos private, og det, der har været kendetegnende for den lokale og regionale trafik, er, at man i tidens løb har brugt lokale busselskaber som entreprenører.
Det, at man også her har bevæget sig over på markedsvilkårene, har medført, at markedskræfterne har virket.
Vi har fået klare prisreduktioner i den lokale og regionale kollektive trafik, som også har betydet, at man enten har kunnet spare penge, eller at man har kunnet bruge pengene på endnu mere trafik.
Denne prisreduktion er blandt andet en følge af, at der er sket en koncentration, hvor man har opnået nogle stordriftsfordele, i og med at det er større busselskaber, der i overvejende grad har vundet licitationerne landet over.
Men det er naturligvis vigtigt at være opmærksom på, at vi ikke hermed fremmer en privat monopoldannelse.
Det er næppe ønskeligt under nogen omstændigheder. Her skal jeg så lige gøre opmærksom på, at vi jo har en konkurrencelov, og en konkurrencelov gælder altså også på dette område.
Men det er klart, at amterne bør være opmærksom på den måde, de tilrettelægger deres udbudspolitik på, så det ikke fremmer egentlig privat monopoldannelse.
Når det gælder om at sælge Combus, som vi nu gør klar til med dette lovforslag, vil jeg sige, at det er en klar pligt, at vi sælger statens og dermed befolkningens busselskab bedst muligt.
Det er jo interessant, at vi nu kan konstatere, at der også er en ny køber under dannelse, som består af de private busvognmænd her i landet, og jeg hilser det initiativ, der er taget fra vognmændenes formand på dette punkt, meget velkommen.
Det kan kun betyde, at vi får en endnu bedre situation, når vi skal ud og sælge Combus.
Jeg vil gerne gøre ordførerne opmærksom på, at Combus er en virksomhed, der har knap 3.000 ansatte.
Jeg mener, at vi også i denne situation skylder de ansatte et hensyn og en respekt over for det daglige arbejde, som de udfører. Vi har tilbudt tjenestemændene en overenskomstansættelse i den fremtidige situation, men det er klart, at hvis vi skal have indgået en aftale med de tjenestemandsansatte, forudsætter det også, at de kan have en rimelig forventning om, at de kan fortsætte med at køre bus, for det er jo det, som de gerne vil.
Det er det, de har gjort i Combus hidtil, og det er det, de gerne vil fortsætte med.
Derfor vil dette hensyn til medarbejderne og det, at de er ansat i en virksomhed, spille en stor rolle for mig i den situation, hvor vi går i gang med at sælge Combus, og det vil spille en stor rolle i mine overvejelser om, hvordan vi skal gennemføre det salg, som vi forventer at kunne gennemføre i 1999.
Når det drejer sig om spørgsmålet om medarbejderaktier, har vi nævnt det, fordi jeg mener, det er en pligt, at vi i denne sammenhæng undersøger, om det kan være relevant og interessant at give et tilbud til medarbejderne om at købe aktierne.
Det er ikke et spørgsmål, der kan svares klart ja eller nej til på forhånd.
for en prissætning, der bliver på Combus til sin tid
Derfor er det ikke et spørgsmål, der kan svares på i dag, men er noget, der kan klares op, efterhånden som vi nærmer os et tidspunkt, hvor Combus kan prissættes på en fornuftig måde, og vi derefter kan se, hvordan Combus kan afhændes.